A Bizottság 1938/93/EGK rendelete

(1993. július 19.)

a 3002/92/EGK rendelet módosításáról az intervencióból származó termékek kivitele céljából nyújtott biztosíték felszabadítására való különös tekintettel

AZ EURÓPAI KÖZÖSSÉGEK BIZOTTSÁGA,

tekintettel az Európai Gazdasági Közösséget létrehozó szerződésre,

tekintettel a legutóbb a 2046/92/EGK rendelettel [1] módosított, az olaj- és zsírpiac közös szervezésének létrehozásáról szóló, 1966. szeptember 22-i 136/66/EGK tanácsi rendeletre [2] és különösen annak 12. cikke (4) bekezdésére és 26. cikke (3) bekezdésére, valamint a mezőgazdasági termékek piacának közös szervezését létrehozó egyéb rendeletek vonatkozó rendelkezéseire,

mivel a tagállamoknak több időt kell biztosítani arra, hogy ellenőrző szerveiket annak a követelménynek való megfelelés érdekében átszervezzék, hogy egy egységes ellenőrző szerv legyen felelős a meghatározott intézkedések vagy azok egy részének hatálya alá tartozó valamennyi termék felhasználásának és/vagy rendeltetési helyének ellenőrzéséért, függetlenül azok származási helyétől;

mivel bizonyos esetekben az intervencióból származó termékeket olyan áron értékesítik, amelynek kiszámításakor figyelembe veszik a harmadik országok vagy egy bizonyos harmadik ország esetében alkalmazott visszatérítés összegét; mivel ezért az export-visszatérítésre vonatkozó jogosultságot levonják az eladási árból;

mivel a művelet megfelelő végrehajtásának érdekében biztosítékot kell adni; mivel e biztosíték összegét úgy számítják ki, hogy tekintetbe veszik az érintett művelet különböző szempontjait, különösen a kereskedelem eltérülésének kockázatát és a piaci szereplők által vállalt kötelezettségek teljes betartását;

mivel a megszerzett tapasztalatok figyelembevételével újra kell értékelni az intervencióból származó termékek értékesítésének következményeit, amennyiben az nem annak a harmadik országnak a piacán történik, ahová a terméket a kivitel időpontjában szánták;

mivel ebből a célból át kell venni az áru érkezésének földrajzi helyén az átadott biztosítékok felszabadítására érvényes szabályokat, miközben biztosítani kell az intervencióból származó termékek értékesítésére alkalmazott intézkedések hatékonyságát; mivel a helyzetek sokféleségét figyelembe véve lehetségesnek tűnik, hogy horizontális szinten a biztosíték felszabadítására vonatkozóan csak olyan szabályokat hozzanak, amelyek az export-visszatérítés szempontjára korlátozódnak;

mivel ezért a legutóbb az 1231/93/EGK rendelettel [3] módosított 3002/92/EGK bizottsági rendeletet [4] módosítani kell;

mivel az e rendeletben előírt intézkedések összhangban vannak az érintett irányítóbizottság véleményével,

ELFOGADTA EZT A RENDELETET:

1. cikk

A 3002/92/EGK rendelet a következőképpen módosul:

1. A 2. cikk (1) bekezdésének harmadik albekezdésében a "hat hónap" szavak helyébe a "10 hónap" szavak lépnek;

2. A 11. cikk (2) bekezdésének helyébe a következő szöveg lép:

"(2) Az (1) bekezdés a)–d) pontjában megállapított követelmények a 2220/85/EGK rendelet 20. cikkének értelmében – e rendelet 15. cikke (2) bekezdésének sérelme nélkül – elsődleges követelményeket testesítenek meg.";

3. A 15. cikk helyébe a következő szöveg lép:

"15. cikk

(1) A biztosíték felszabadításának feltétele a 4. cikkben említett bizonyíték bemutatása, és

- ha a termékeket meghatározott harmadik országba kívánják bevinni, vagy

- ha olyan esetekben, amikor a termékeket a Közösségből kívánják kivinni, komoly kétség merül fel a valódi rendeltetési hellyel kapcsolatban,

a 3665/87/EGK rendelet 17. és 18. cikkében meghatározott bizonyíték bemutatása.

A tagállamok illetékes hatóságai megfelelő kiegészítő bizonyítékot kérhetnek arra vonatkozóan, hogy a termékeket valóban az importáló harmadik ország piacán hozták forgalomba.

Amennyiben komoly kétségek merülnek fel a termékek valódi rendeltetési helyével kapcsolatban, a Bizottság felkérheti a tagállamokat, hogy ennek a bekezdésnek a rendelkezéseit alkalmazzák.

(2) Amennyiben a terméket meghatározott harmadik országba kívánják bevinni, és amennyiben a visszatérítés összegét levonják az eladási árból, és az (1) bekezdésben említett megfelelő bizonyítékot nem nyújtják be:

a) a biztosíték egy részét az arra vonatkozó igazolás bemutatásakor szabadítják fel, amely azt bizonyítja, hogy a termék elhagyta a Közösség vámterületét; a felszabadított összeg megfelel a kiviteli nyilatkozat elfogadásának napján érvényes, a 3665/87/EGK rendelet 20. cikkével összhangban meghatározott legalacsonyabb visszatérítésnek;

b) az a) pontban említett összeg mellett a biztosítéknak a fent említett legalacsonyabb visszatérítési összeg és a ténylegesen importáló harmadik országnak benyújtott kiviteli nyilatkozat elfogadásának napján alkalmazott visszatérítés összege közötti különbségnek megfelelő részét – amenyiben ez az összeg nem haladja meg a kötelező rendeltetési helyre érvényes visszatérítés összegét –, akkor szabadítják fel, ha:

- a fent említett harmadik országba irányuló kivitelre vis maior következtében nem kerülhet sor, és

- a másik rendeltetési országba történő bevitel bizonyítékát az (1) bekezdéssel összhangban benyújtották."

2. cikk

Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.

Az 1. cikk 1. pontját 1993. július 1-jétől kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1993. július 19-én.

a Bizottság részéről

René Steichen

a Bizottság tagja

[1] HL L 215., 1992.7.30., 1. o.

[2] HL 172., 1966.9.30., 3025/66. o.

[3] HL L 124., 1993.5.20., 25. o.

[4] HL L 301., 1992.10.17., 17. o.

--------------------------------------------------